KOMMISSIONENS FORORDNING (EF) Nr. 674/97 af 17. april 1997 om retningslinjerne for ydelse af støtte til privat oplagring af ostesorter, der er egnede til lagring

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 804/68 af 27. juni 1968 om den fælles markedsordning for mælk og mejeriprodukter (1), senest ændret ved forordning (EF) nr. 1587/96 (2), særlig artikel 9, stk. 3, og artikel 28, og

ud fra følgende betragtninger:

Ved Rådets forordning (EØF) nr. 508/71 (3) er det fastsat, at det kan besluttes at yde støtte til privat oplagring af visse ostesorter, der er egnede til lagring, hvis en alvorlig forstyrrelse af markedets ligevægt kan bringes til ophør eller mindskes ved sæsonoplagring;

sæsonen for produktion af Emmental- og Gruyèreost er ikke sammenfaldende med sæsonen for forbruget af disse oste; den mængde, der udgør forskellen mellem produktionen i sommermånederne og produktionen i vintermånederne, bør derfor oplagres;

i forbindelse med gennemførelsesbestemmelserne for denne foranstaltning bør fastsættes både den maksimale mængde, der kan drage nytte heraf, og gyldighedsperioden af kontrakter, der fastsættes under hensyntagen til markedets faktiske behov og muligheder for opbevaring af de pågældende oste; kontrakten skal bl.a. indeholde bestemmelser om identificering af ostene og kontrol med lagerbeholdninger, hvortil der ydes støtte; støttens størrelse bør fastsættes under hensyntagen til oplagringsudgifter og markedsprisernes forventede udvikling;

erfaringerne med kontrolforanstaltningerne viser, at kontrolbestemmelserne bør præciseres, specielt hvad angår den dokumentation, der skal fremlægges, og den kontrol, der foregår på stedet; disse nye krav på området nødvendiggør bestemmelser om, at medlemsstaterne kan kræve, at kontrolomkostningerne bæres helt eller delvis af kontrahenten;

den omregningskurs, der skal anvendes i forbindelse med støtteforanstaltningerne for privat oplagring i mælkesektoren, er fastsat i artikel 1, stk. 1, i Kommissionens forordning (EØF) nr. 1756/93 af 30. juni 1993 om de udløsende begivenheder for landbrugsomregningskursen for mælk og mejeriprodukter (4), senest ændret ved forordning (EF) nr. 569/96 (5);

kontinuiteten i den pågældende oplagring bør sikres;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -

UDSTEDT FØLGENDE FORORDNING:

Artikel 1

Der ydes støtte til privat oplagring af 21 600 tons Emmental- og Gruyèreoste, der er fremstillet inden for Fællesskabet, og som opfylder de betingelser, der er fastsat i artikel 2 og 3.

Artikel 2

1. Interventionsorganet indgår kun oplagringskontrakter, hvis følgende betingelser er opfyldt:

a) det parti oste, som omfattes af kontrakten, består af mindst fem tons

b) ostene bærer en tydelig angivelse, der ikke kan fjernes, i givet fald i form af et nummer, af den virksomhed, hvor de er fremstillet, samt af dagen og måneden for fremstillingen

c) ostene er fremstillet senest ti dage før den dato for oplagringens begyndelse, der er anført i kontrakten

d) ostene har været undergivet en kvalitetsundersøgelse, der har godtgjort, at de med tilstrækkelig sikkerhed efter lagringens afslutning kan klassificeres som:

- »Premier choix« i Frankrig

- »Markenkäse« eller »Klasse fein« i Tyskland

- »Special Grade« i Irland

- »I luokka« i Finland

- »1. Güteklasse Emmentaler/Bergkäse/Alpkäse« i Østrig

- »Västerbotten« i Sverige

e) den oplagrende virksomhed forpligter sig til:

- igennem hele oplagringsperioden at opbevare ostene i lokaler, hvis temperatur ikke overstiger den i stk. 2 angivne temperatur

- ikke at ændre sammensætningen af det af kontrakten omfattede parti i løbet af kontraktens varighed uden godkendelse fra interventionsorganet; for så vidt kravet om den mindstemængde, der er fastsat pr. parti, fortsat opfyldes, kan interventionsorganet tillade en ændring, der er begrænset til udlagring eller udskiftning af oste, når det konstateres, at forringelsen af deres kvalitet udelukker en forlængelse af oplagringen.

Ved udlagring af visse mængder:

i) anses kontrakten for ikke at have undergået ændring, hvis de nævnte mængder udskiftes med interventionsorganets tilladelse

ii) anses kontrakten for allerede fra begyndelsen at være indgået for den mængde, der opretholdes permanent, hvis de nævnte mængder ikke udskiftes med nye.

De eventuelle kontrolomkostninger ved denne ændring påhviler den oplagrende virksomhed

- at føre et lagerregnskab og til hver uge at underrette interventionsorganet om tilgang i den forløbne uge og om den forventede afgang.

2. Den højeste temperatur i opbevaringslokalerne er + 6 °C for Emmental og + 10 °C for Gruyère. Medlemsstaterne kan tillade en maksimumstemperatur på + 10 °C for Emmental, dersom den ost, der er omfattet af oplagringskontrakten, i forvejen er blevet modnet.

3. Oplagringskontrakten indgås:

a) skriftligt med angivelse af begyndelsesdatoen for den kontraktlige oplagring; denne dato er tidligst den dag, der følger efter den, hvor indlagringen af det parti ost, kontrakten omfatter, er afsluttet

b) efter at indlagringen af det parti ost, kontrakten omfatter, er afsluttet, og senest 40 dage efter begyndelsesdatoen for den kontraktlige oplagring.

Artikel 3

1. Der ydes kun støtte for oste, der er indgået på lageret i løbet af oplagringsperioden. Denne begynder den 1. april 1997 og ophører senest den 30. september samme år.

2. Den ost, der oplagres, kan kun tages ud af lageret i løbet af lagerudtagningsperioden. Denne begynder den 1. oktober 1997 og ophører den 31. marts det følgende år.

Artikel 4

1. Støtten fastsættes således

a) 100 ECU pr. ton for de faste omkostninger

b) 0,35 ECU pr. ton pr. kontraktoplagringsdag for oplagringsomkostninger

c) 0,63 ECU pr. ton pr. kontraktoplagringsdag for de finansielle omkostninger.

2. Der ydes ikke støtte, når oplagringens varighed er under 90 dage. Støtten kan ikke overstige det beløb, der svarer til en oplagringsperiode på 180 dage.

Som undtagelse fra artikel 2, stk. 1, litra e), andet led, kan lagerholderen dog efter udløbet af den i første afsnit omhandlede 90-dages periode og efter begyndelsen af den i artikel 3, stk. 2, omhandlede udlagringsperiode foretage hel eller delvis udlagring af et parti, hvorom der er indgået kontrakt. Den mængde, der kan udlagres, skal mindst være på 500 kg. Medlemsstaterne kan dog forhøje denne mængde op til 2 tons.

Begyndelsesdatoen for udlagringen af ost, for hvilken kontrakten gælder, medregnes ikke i den kontraktlige oplagringsperiode.

Artikel 5

1. Medlemsstaterne sørger for, at betingelserne for opnåelse af ret til betaling af støtte overholdes.

2. Kontrahenten stiller til rådighed for de nationale myndigheder, der kontrollerer foranstaltningen, al dokumentation med følgende oplysninger om de privat oplagrede produkter:

a) ejerforhold ved indlagringen

b) ostenes oprindelse og fremstillingsdato

c) indlagringsdato

d) tilstedeværelse i lager

e) udlagringsdato.

3. Kontrahenten, eller i hans sted lagerholderen, fører lagerregnskab, som skal være til rådighed på oplagringsstedet, med følgende oplysninger:

a) identifikation ved kontraktnummer af de privat oplagrede produkter

b) indlagrings- og udlagringsdato

c) antallet af oste og deres vægt, angivet for hvert parti

d) produkternes placering i lageret.

4. De oplagrede produkter skal være lette at identificere og oplagret adskilt efter kontrakt. Der sættes et særligt mærke på de oste, for hvilke kontrakten gælder.

5. De kompetente organer foretager kontrol ved indlagring, især med henblik på at sikre, at de oplagrede produkter er støtteberettigede, og forhindre enhver mulighed for at ombytte produkterne i løbet af den kontraktlige oplagringsperiode, jf. dog artikel 2, stk. 1, litra e).

6. Den nationale kontrolmyndighed gennemfører:

a) en uanmeldt kontrol af produkternes tilstedeværelse i lageret. Den udvalgte prøve skal være repræsentativ og svare til mindst 10 % af den samlede kontraktmængde i forbindelse med støtte til privat oplagring. Kontrollen omfatter desuden en gennemgang af de i stk. 3 nævnte regnskaber, fysisk kontrol af vægten og arten af produkterne og deres identifikation. Denne fysiske kontrol skal omfatte mindst 5 % af den mængde, der underkastes en uanmeldt kontrol

b) kontrol af produkternes tilstedeværelse ved udløbet af den kontraktlige oplagringsperiode.

7. Om den i henhold til stk. 5 og 6 gennemførte kontrol udfærdiges der en rapport med følgende oplysninger:

- dato for kontrollen

- dens varighed

- det gennemførte kontrolarbejde.

Kontrolrapporten underskrives af den ansvarlige embedsmand og medunderskrives af kontrahenten, eller i givet fald af lagerholderen.

8. Hvis der konstateres uregelmæssigheder, som vedrører 5 % og derover af de af kontrollen omfattede produkter, udvides kontrollen til at omfatte en større prøve, som fastlægges af det kompetente organ.

Medlemsstaterne underretter inden fire uger Kommissionen om disse tilfælde.

9. Medlemsstaterne kan kræve, at kontrolomkostningerne helt eller delvis bæres af kontrahenten.

Artikel 6

Hver tirsdag giver medlemsstaterne Kommissionen underretning om:

a) de mængder ost, for hvilke der er blevet afsluttet oplagringskontrakt i løbet af den foregående uge

b) i givet fald de mængder, for hvilke der er blevet givet den godkendelse, der er nævnt i artikel 2, stk. 1, litra e), andet led.

Artikel 7

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1. april 1997.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 17. april 1997.

På Kommissionens vegne

Franz FISCHLER

Medlem af Kommissionen

(1) EFT nr. L 148 af 28. 6. 1968, s. 13.

(2) EFT nr. L 206 af 16. 8. 1996, s. 21.

(3) EFT nr. L 58 af 11. 3. 1971, s. 1.

(4) EFT nr. L 161 af 2. 7. 1993, s. 48.

(5) EFT nr. L 80 af 30. 3. 1996, s. 48.